Karsten Nonbo (V), 2007-03-29:
Det er jo sådan, at man indtil nu, samtidig med at man overtræder § 54, skal have lavet en given kørefejl; man skal altså vise, at man ikke kan føre køretøjet på fuldt betryggende måde.
Nu lægger vi nogle faste grænser ind for den slags kørsel, ligesom vi har ved spirituskørsel.
For at vende tilbage til spirituskørsel synes jeg, at der i allerhøjeste grad er grund til at takke Waageudvalget for den beretning, som det er kommet med.
Det er en god, lang beretning eller betænkning, som vi nu bruger til at lovgive ud fra, for alle kan jo være enige om, at spirituskørsel skal stoppes.
Vi har 70-80 færdselsdrab om året, hvor der er involveret spiritus.
Det er 25 pct., og det er alt, alt for mange.
Det er lige så mange, som der slås ihjel ved almindelige drab, og det her er jo tæt på at være almindelige drab, hvor man bare ikke kender den, man slår ihjel: Man har ikke mødt vedkommende, før det er for sent.
Men nu kommer der nogle yderligere tiltag.
Vi har de sidste par år lavet tiltag som skærpede bøder, skærpede sanktioner, øget frihedsstraf og mulighed for varetægtsfængsling i spiritussager.
Men det, vi nok har manglet, er at øge muligheden for at få spritbilisten afdækket og opdaget.
Det gør vi med den her lov, for vi lader udåndingsluften være et kriterium for spirituskørsel.
Det betyder jo, at det ikke bliver som i dag, hvor politiet, når man har taget en spritbilist, skal pakke sammen, køre hjem, bestille læge, vente på lægen og løslade osv.
Der går jo hurtigt et par timer med en spritbilist.
Hvis vi får det her gennemført, hvad jeg håber på, nemlig at man kan tage spiritusprøven i udåndingsluften, er det sådan, at man kan ekspedere spritbilisten ude på stedet og få taget den her udåndingsprøve, som kan bruges som bevis.
Det vil sige, at man kan bede ham om at parkere bilen i højre side, og så kan han ellers få en kompasretning, så han ved, hvilken vej han skal gå derfra for at komme hjem, og så – hvis der er langt nok – er han jo ædru, inden han når hjem.
Det er det, vi opnår med det her lovforslag.
Der er en skrivelse fra Retslægerådet, som jeg gerne vil henvise til, og det er i forhold til retssikkerheden.
Man siger, at vi jo skal have retssikkerheden med.
Udåndingsluften skulle gerne have en lavere promille end blodprøven, og det er det, Retslægerådet henviser til i de eksempler, de nævner, altså at alkoholkoncentrationen vil være højere i blodprøven, end den vil være i udåndingsluften.
Men jeg har egentlig ikke så meget imod, at resultatet kommer til at blive 0,2 promille lavere for dem, der ligger på 0,6 promille, så den måske ryger ned på 0,4 promille.
Jeg vil hellere have, at vi får taget nogle flere af alle dem, der kører rundt med 1,2 promille, 1,4 promille, 1,6 promille i blodet.
Skulle der så smutte en under med værdien fra udåndingsluften nede i den laveste ende, så lever vi med det.
Den anden del er, at vi vil have en nultolerance for, at man kører med hash og narko i blodet, og det er ret epokegørende.
Jeg tror, der er nogen, der, når vi får vedtaget den her lov, virkelig skal holde op med at køre bil.
Det er jo i min terminologi sådan, at et er spirituskørsel, noget andet er hashkørsel, men vi har jo også blandingsmisbrugerne, der både kører spirituskørsel og hashkørsel.
Dem får vi med den her lov også ramt dobbelt, hvilket de virkelig har fortjent, for jeg tror, at de er firdobbelt farlige i trafikken.
Så alt i alt kan vi tilslutte os det her lovforslag fra Venstre.
Vi ser frem til, at det bliver vedtaget.
Og nu er det forhåbentlig slut med spirituskørsel.